**ZAPISNIK SA JAVNE RASPRAVE**

**Po pitanju okvirnih okolinskih i socijalnih dokumenata objavljenih na web stranici Federalnog ministarstva okoliša i turizma 13.01.2024. godine, u okviru projekta potencijalno finansiranog od Svjetske banke “Projekat održivo upravljanje otpadom u BiH”**

**DATUM:** 05.02.2025. godine

**MJESTO:** Federalno ministarstvo okoliša i turizma

**VRIJEME:** 12:00 h

**DNEVNI RED:**

1. Registracija učesnika.

2. Uvodno obraćanje pomoćnika ministrice Mirsada Ibrovića.

3.Prezentacija četiri (4) četiri okvirna dokumenta koja se odnose na set okolinskih i socijalnih zaštitnih mjera i njihova primjena tokom implementacije projekta- Sanjin Hadžiabdić.

4. Pitanja, diskusija, odgovori i objašnjenja.

5. Zaključci.

Na početku sastanka pomoćnik ministrice Mirsad Ibrović uputio je srdačan pozdrav svim prisutnim, te se zahvalio na dolasku i angažmanu u ovoj javnoj raspravi.

Tom prilikom je istakao da je opšte poznato da je upravljanje otpadom i njegova tranzicija ka cirkularnoj ekonomiji izuzetno skup proces i predstavlja veliki izazov za svaku nacionalnu privredu koji se neće moći realizirati bez finansijske pomoći međunarodnih finansijskih i kreditnih institucija.

Zato Federalno ministarstvo okoliša i turizma u saradnji sa Svjetskom bankom pokreće projekta pod nazivom ,,Održivo upravljanja čvrstim otpadom u BiH“.

Prisutne je ukratko upoznao o samom dizajnu projekta, fazi pripreme, sa posebnim osvrtom na komponente koje će se finansirati sredstvima zajma. Tom prilikom je istakao da projekat ima za cilj poboljšanje osnovne infrastrukture za sakupljanje, tretman i odlaganje čvrstog otpada što će u konačnici dovesti do dugoročne održivosti samog sistema upravljanja otpadom u Federaciji BiH. Preko 90% sredstava iz ukupnog budžeta projekta bit će utrošeno na unaprjeđenje infrastrukture za integralno upravljanje otpadom i sistem cirkularne ekonomije.

Nakon toga predstavio je dnevni red, te upoznao sve prisutne sa projektom i temom današnje rasprave. Objasnio je da će biti predstavljeni setovi dokumenata koji su izrađeni u skladu sa procedurama Svjetske banke i važećim zakonodavstvom, te da su ti dokumenti dobili saglasnost Svjetske banke.

Ovaj uvodni dio sastanka predstavlja temelj za dalju analizu predloženih dokumenta i projekta. Zamolio je kolegu Sanjina Hadžiabdića da kratkom prezentacijom predstavi četiri dokumenta koji se odnose na set okolišnih i socijalnih zaštitnih mjera koje se moraju uzeti u obzir prilikom implementacije samog projekta.

**Presenter:** -Eksterni saradnik za izradu dokumenata pozdravio je prisutne, sažeto predstavio planirani projekat i pristupio prezentaciji seta dokumenata. Sam projekat je u fazi pripreme i čeka odobrenje od Svjetske banke. Govorio je o ciljevima, korisnicima, te je posebno naglašeno da je projekat usklađen sa zakonodavstvom BiH i odredbama Svjetske banke.

Posebno je prezentirao set dokumenata:

 LMP - Plan upravljanja radnom snagom

 RPF - Okvir za politiku raseljavanja

 SEP - Plan uključivanja zainteresiranih strana

 ESMF - Okvir za upravljanje okolišem i društvenim pitanjima

Također se osvrnuo na mehanizam za žalbe, te je detaljno objasnio na koji način se podnosi žalba i kako funkcioniše cijeli mehanizam.

**Participant:** Nisam imala priliku proći kroz svu dokumentaciju, ali evo tehničko pitanje sa aspekta trenutnih ilegalnih deponija, da li je to uopšte planirano kao neka mjera sanacije, jer kada se bude vršila uspostava novih Regionalnih deponija mora se vršiti uporedo i pitanje ilegalnih deponija jer čak i neka komunalna preduzeća tehnički koriste te ilegalne deponije . Da li je to planirano ili će to doći kao druga faza nakon implementacije ovog projekta. Da li je više rađeno sa aspekta konkretno planiranih predloženih Regionalnih deponija koje će se raditi ili postoji mogućnost da se uzeme u obzir i neke nove ili su tačno utvrđene planom koje su to deponije?

**Participant:** U ovoj fazi nisu planirane ilegalne deponije, ovdje govorimo o unaprjeđenju postojećeg sistema, odnosno legalne deponije. Radi se o poboljšanju sistema i prelasku malih deponija na Regionalne uređene deponije.

**Participant:** Kada su u pitanju ilegalne deponije, obaveza svake lokalne zajednice je da na svom području sanira i ukloni divlja odlagališta, a to je također zakonska obaveza. Divlja odlagališta su zabranjena zakonom i nije dozvoljeno odlaganje otpada na tim mjestima. Odgovornost za nadzor i sanaciju ilegalnih deponija leži na inspekcijama, koje, istina, nisu uvijek dovoljno kapacitirane, ali je zakonska obaveza svake lokalne zajednice da sanira divlja odlagališta na svom području.

Federalno ministarstvo okoliša i turizma je prošle godine imalo program kojim je sufinansirano uklanjanje divljih deponija, u okviru kojeg je sanirano osam takvih lokacija. Ove godine, planira se nastavak tih aktivnosti u budžetu, a sanacija divljih deponija bit će omogućena putem Javnog poziva. Jedan od uslova za učešće u ovom programu je da lokalna zajednica ima izrađen elaborat za uklanjanje divljih deponija.

**Participant:** U Goraždu ima jedno divlje odlagalište, postojeća deponija koja trenutno datira je Šišeta i imamo Odluku Gradskog vijeća o privremenom odlaganju otpada koja se planira na Trešnjici, ako možemo mi znati, obzirom da govorimo sada o divljim deponijama i da se trebaju rješavati a ovom odlukom se kaže da će početi privremeno odlaganje ponovo na lokacij Trešnjica?

**Participant:** Kada je riječ o ovoj Odluci, strogo je zabranjeno formiranje novih ilegalnih odlagališta na lokacijama koje nisu predviđene za tu namjenu, te koje nemaju odgovarajuću dokumentaciju. Prvi korak u sprječavanju ovog problema treba biti prijava Federalnoj upravi za inspekcijske poslove, koja je ključna kako bi se ovakvi postupci onemogućili.

**Participant:** Nije početo sa odlaganjem ali ima Odluka Gradskog vijeća gdje smo mi pokrenuli građansku inicijativu, gdje smo naveli 6 tačaka u vezi sa deponijom i stavili smo između ostalog pod tačkom 2. Odluka o privremenom odlaganja otpada na Trešnjicu da se stavi van snage, gdje ipak nismo podržani iako je bilo 683 potpisa. Mi strahujemo kao građani da će se otpad početi odlagati.

**Participant:** Naprotiv, mi nemamo neplaniranoodlaganje na deponiji Trešnjici jer to nije u interesu Gradu Goraždu upravo zbog projekta sa Svjetskom bankom. Jasno je dato do znanje i ne planira se ilegalno odlaganje na tu deponiju.

**Participant:** Odluka koja je donesena početkom prošle godine u kojoj piše da će biti privremeno odlaganje na lokaciji Trešnjica, te da će se otvoriti jedna ili dvije kasete i to problematiziraju mještani jer jedno je kontradiktorno sa drugima. Ako se planira Regionalna sanitarna deponija, tu treba biti jasno preciziran projekat a ne privremena kaseta kao što je bilo Šišeta.

**Participant:** To je donešeno u kontaktu sa Federalnim ministarstvom, u principu ako nema druge mogućnosti jer je donešena zabrana odlaganja na trenutnu deponiju, dogovoreno je da za privremeno odlaganje i rečeno je u kojem period bi to bilo, u principu i na dijelu te deponije uz postavljanje odgovarajućih materijala, to bi bilo kao prijelazno rješenje do implementacije projekta. Bez obzira na ovu odluku koju je Vijeće donijelo otpad se ne odvozi na pomenutu deponiju.

**Participant:** Projektom je predviđena sanacija općinskih deponija, što se tiče HNK-a sve općine imaju nelegalne deponije, osim Grada Mostara koja je legalna. Kada je u pitanju naš kanton niti jeda općinska deponija nema dokumentaciju i da li takve deponije mogu sudjelovati u ovom projektu u vidu sanacije? S obzirom da imamo veliki problem oko deponije Uborak u Mostaru, koja je trebala biti Regionalna deponija imamo velike problema od strane nevladinog uduženja “Jer nas se tiče”. Deponija nema ni okolinsku dozvolu, proširenje nije gotovo, a plan je usvojen. Obzirom da se radi plan upravljanja otpadom, da li je moguće kroz ovaj projekat uraditi neku studiju izvodljivosti da se traži neka nova lokacija za Regionalnu deponiju i šta je potrebno ili ćete opet planirati da Regionalna deponija bude Uborak u Mostaru ili ćemo tražiti novu lokaciju.

**Participant:** Kada je u pitanju Federalni plan upravljanja otpadom i on bi nam trebao dati odgovor na ova pitanja. Upravo je FMOIT sa Svjeskom banokm i pokrenuo ovaj projekat da bi se napravio sistem održivo upravljanje otpadom. Odabir lokacija za buduće deponije vrše nadležna kantonalna ministarstva, dakle to je u nadležnosti kantona.

**Participant:** Osvrnula bih se na ovaj društveno socijalni okvir, sudjelovanje javnosti odnosno javna rasprava i žalbeni okvir do koje granice može ići i može utjecati na projekat? Do koje granice Svjetska banka uvažava uticaj zainteresiranih strana stanovništva?

**Participant:** Svjetska banka pridaje veliku važnost mišljenju svih zainteresiranih strana i strogo se drži svojih socijalnih i društvenih politika. Što se tiče mehanizma žalbi u okviru ovog projekta, on se aktivira tek kada projekat započne sa implementacijom. Iako će Svjetska banka uzeti u obzir probleme koji su se pojavili prije početka implementacije, mehanizam žalbi se primjenjuje isključivo na konkretni projekat nakon što on bude u fazi realizacije. Naravno, to ne znači da će svaka žalba biti uvažena, već će se razmatrati samo osnovane žalbe.

**Participant:** Šta se može finsasirati iz poglavlja regionalnih centara upravljanja otpadom od konkretnih kreditnih sredstava, koja faza da li od momenta kada smo ispoštovali sve procedure ili možemo u nekoj prethodnoj fazi crpiti određena sredstva kod projektne dokumentacije za izradu studije?

**Participant:** Nominovani projekti za finansiranje u okviru komponente dva biće oni koji su već pripremljeni. Početna faza pripreme dokumentacije neće biti obuhvaćena ovim procesom.

**Participant:** Realno je da mi nemamo uslova da radimo novu deponiju na području Grada Bosanska Krupa, mi smo kroz projekat Svjetske banke započeli aktivnosti, urađena je studija uticaja, idejni projekat koji je sada unaprijeđen i mi krećemo u postupak pribavljanja okolinske dozvole , jesmo li mi validan partner ili aplikant?

**Participant:** Ne, u procesu pribavljanja dokumentacije za ovaj projekat ne možete biti validan aplikant. Međutim, u slučaju izmjena politika i zakonskih propisa, to je moguće.

**Participant:** Pitanje za kantone i gradove koji već imaju pripremljenu dokumentaciju: Da li je potrebno izvršiti reviziju, s obzirom na to da je dokumentacija starija od 10 godina? Također, da li takvi projekti mogu biti uzeti u obzir?

**Participant:** Da, ovo spada u komponentu jedan, što podrazumijeva izmjenu ovih dokumenata, propisa i zakona. Također, uslovno rečeno, to predstavlja već pripremljen projekat, te se smatra validnim učesnikom.

Na kraju sastanka, pomoćnik ministrice je još jednom detaljno objasnio putanju projekta, naglašavajući ključne faze koje slijede do konačnog potpisivanja ugovora. Istakao je važnost svakog koraka u procesu, od pripreme dokumentacije, preko odobrenja Svjetske banke, pa sve do finalizacije implementacije, čime će se osigurati uspješna realizacija projekta.

Nije bilo više pitanja te je Javna rasprava završena u 13.30 sati.

Na kraju javne rasprave, nije bilo nikakvih primjedbi niti sugestija na predstavljene dokumente i projekat. Svi prisutni su bili u potpunosti informisani, a rasprava je protekla u konstruktivnoj i profesionalnoj atmosferi.

Sastavni dio ovog zapisnika je lista učesnika na javnoj raspravi.

Zapisnik sačinila Merima Vele